**ՏԵՂԵԿԱՆՔ - ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՌՈՂՋԱՊԱՀՈՒԹՅԱՆ ՆԱԽԱՐԱՐՈՒԹՅԱՆ «ԻՄՈՒՆԱԿԱՆԽԱՐԳԵԼՄԱՆ ԱԶԳԱՅԻՆ ԾՐԱԳՐԻ ԾԱՌԱՅՈՒԹՅՈՒՆՆԵՐԻ ԱՋԱԿՑՈՒԹՅՈՒՆ» ԴՐԱՄԱՇՆՈՐՀԱՅԻՆ ԾՐԱԳՐԻ ԱՐՏԱԲՅՈՒՋԵՏԱՅԻՆ ՀԱՇՎԻ ՄԻՋՈՑՆԵՐԻ ԾԱԽՍՄԱՆ 2017 ԹՎԱԿԱՆԻ ՆԱԽԱՀԱՇԻՎԸ ՀԱՍՏԱՏԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2017 ԹՎԱԿԱՆԻ ՊԵՏԱԿԱՆ ԲՅՈՒՋԵՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2016 ԹՎԱԿԱՆԻ ԴԵԿՏԵՄԲԵՐԻ 29-ի N 1313-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

1. Իրավական ակտի անհրաժեշտությունը (նպատակը)

Իմունականխարգելման ազգային ծրագրի արտաբյուջետային միջոցները գոյացել են ԳԱՎԻ (Պատվաստանյութերի և իմունիզացիայի գլոբալ դաշինք) միջազգային կազմակերպության աջակցության շնորհիվ` իմունականխարգելման գործընթացի բարելավման և պատվաստումների ազգային օրացույցում Հեպատիտ Բ պատվաստումների գործադրման նպատակով` 2001 թվականին ՀՀ առողջապահության նախարարության կողմից ԳԱՎԻ միջազգային կազմակերպության ներկայացրած ծրագրային առաջարկի և վերջինիս կողմից այն հաստատման արդյունքում: Իմունականխարգելման ազգային ծրագրի արտաբյուջետային միջոցները նախատեսված են իմունականխարգելման ծառայությունների գործնական ծախսերն իրականացնելու համար, մասնավորապես` իմունականխարգելման գործընթացի մոնիթորինգի, հանրային իրազեկման, կարճաժամկետ դասընթացների, սառցային շղթայի ապահովման, Պատվաստումների ազգային օրացույցում նոր պատվաստանյութերի ներդրման և այլնի համար` հանրապետությունում կառավարելի վարակիչ հիվանդություններով հիվանդացության նվազեցման, կառավարելի վարակիչ հիվանդություններից մահվան դեպքերի կանխման և վարակիչ հիվանդությունների նկատմամբ բնակչության անընկալության ապահովման նպատակով:

1. Ընթացիկ իրավիճակը և խնդիրները

ՀՀ Իմունականխարգելման ազգային ծրագրի շրջանակներում միջոցառումների իրականացման համար պետական հատկացումներ նախատեսված են միայն պատվաստանյութերի և պատվաստումների օժանդակ պարագաների ձեռքբերման համար:

Մինչև 2018 թվականը նախատեսվում է Պատվաստումների ազգային օրացույցում ներդնել մարդու պապիլոմավիրուսային վարակի դեմ պատվաստանյութը (ՄՊՊ), որն առավել հայտնի է արգանդի պարանոցի քաղցկեղի դեմ պատվաստանյութ անվամբ: Պատվաստումներն իրականացվելու են 13 տարեկան աղջիկների շրջանում՝ 2 դեղաչափ սխեմայով, 6 ամիս ինտերվալով: Վերջինս համահունչ է Առողջապահության համաշխարհային կազմակերպության (ԱՀԿ) պաշտոնական դիրքորոշման, համաձայն որի պլանային պատվաստումներն առաջարկվում են 9-14 տարեկան աղջիկներին՝ 2 դեղաչափ սխեմայով:

Հայաստանի Հանրապետությունում կանանց քաղցկեղային հիվանդությունների կառուցվածքում արգանդի պարանոցի քաղցկեղը երկրորդ տեղում է՝ կրծքագեղձի քաղցկեղից հետո։ ԱՀԿ եվրոպական տարածաշրջանային երկրներում Հայաստանն արգանդի պարանոցի քաղցկեղի հիվանդացության մակարդակով դասվում է բարձր հիվանդացություն ունեցող երկրների շարքում: Հայաստանում տարեկան գրանցվում է միջինում 250-300 նոր դեպք։ Միայն 2015 թվականին հանրապետությունում արձանագրվել է արգանդի պարանոցի քաղցկեղի 257 նոր դեպք (100000 կանանց հաշվով ցուցանիշը 16.4), որոնցից 153-ը՝ (59.5% ) 3-րդ և 4-րդ փուլերում: 2016 թվականին գրանցվել է 243 նոր դեպք (ցուցանիշը՝ 15.5): Սա նշանակում է, որ մեր երկրում հիվանդության դեպքերը հայտնաբերվում են շատ ուշացած փուլերում, որի արդյունքում մահացությունը բավականին բարձր է։ Տարեկան արգանդի վզիկի քաղցկեղից մահանում են միջինում 100-130 կին, միայն 2015 թվականին արձանագրվել է մահվան 127 դեպք, (100000 կանանց հաշվով ցուցանիշը կազմել է 8.1), իսկ 2016 թվականին՝ 116 մահվան դեպք (ցուցանիշը՝ 7.4)։ Ընդհանուր առմամբ 2016 թվականի դեկտեմբերի դրությամբ ՀՀ-ում հաշվառված են արագանդի պարանաոցի քաղցկեղով 2990 հիվանդ:

Առողջապահության համաշխարհային կազմակերպության 2017 թվականի պաշտոնական դիրքորոշման համաձայն արգանդի պարանոցի քաղցկեղի արդյունավետ կանխարգելման նպատակով առաջարկվում է համապարփակ մոտեցում, այսինքն սկրինինգային և պատվաստումային ծրագրերի համատեղ իրականացում, որի շնորհիվ միայն հնարավոր է վերահսկել հիվանդացությունը և մահացությունը /պաշտոնական դիրքորոշման ոչ պաշտոնական հայերեն թարգմանությունը ներկայացվում է կից/:

Պատվաստումների սահուն ներդրման և հաջող իրականացման նպատակով անհրաժեշտ է ապահովել լայնածավալ հանրային իրազեկում, պատվաստումների գործընթացում ընդգրկված մասնագետների գիտելիքների բարելավում և գնահատում՝ բացերի հայտնաբերման նպատակով:

Վերջինս նախատեսվում է իրականացնել ԳԱՎԻ կազմակերպության կողմից տրամադրված «Մարդու պապիլոմավիրուսի ներդրման» դրամաշնորհային ծրագրի արտաբյուջետային միջոցներով:

1. Տվյալ բնագավառում իրականացվող քաղաքականությունը

Հայաստանի Հանրապետությունում 13 տարեկան աղջիկների շրջանում մարդու պապիլոմավիրուսային վարակի դեմ պատվաստումների ներդրումով հնարավորություն կընձեռվի ամբողջական դարձնել արգանդի վզիկի քաղցկեղի դեմ պայքարի համալիր կանխարգելիչ միջոցառումները: Այս նպատակով դեռևս 2016 թվականին ՀՀ առողջապահության նախարարությունն օժանդակության համար ծրագրային առաջարկով դիմել էր ԳԱՎԻ (Պատվաստումների և պատվաստանյութերի գլոբալ դաշինք) կազմակերպությանը, որը զգալի աջակցություն է ցուցաբերում կարիք ունեցող երկրներում նոր և սակավ կիրառվող պատվաստանյութերի ներդրմանը: ԳԱՎԻ կազմակերպության կողմից ծրագրային առաջարկը հավանություն է ստացել և ԳԱՎԻ-ն հայտնել է իր պատրաստակամությունը օժանդակելու Հայաստանին՝ տրամադրելով պատվաստանյութը և պատվաստումների օժանդակ պարագաները երկու տարվա ընթացքում, ինչպես նաև ներդրման համար նախապատրաստական միջոցառումների մի մասի ծախսերը: Հաջորդիվ 2019 թվականից սկսած երկիրն իր վրա է վերցնում պատվաստանյութի ձեռքբերման ծախսերը՝ 1919 թ. մոտ 131մլն, 2020թ.՝ մոտ 106 մլն: Համաձայն Գավի կազմակերպության և արտադրող ընկերությունների հետ ձեռքբերված երկարաժամկետ պայմանավորվածության երկիրը պատվաստանյութը գնելու է անհամեմատ ցածր գներով՝ 1 դեղաչափը 4.5 ԱՄՆ դոլարին համարժեք դրամով:

Հաշվի առնելով վերոգրյալը` իրավական ակտի ընդունմամբ նախատեսվում է Հայաստանի Հանրապետությունում վերահսկել մարդու պապիլոմավիրուսով պայամնավորված վարակների առաջացումը, մասնավորապես՝ որպես արգանդի վզիկի քաղցկեղի համալիր միջոցառումների առաջնային օղակ կանխարգելել արգանդի վզիկի քաղցկեղի զարգացումը՝ նպաստելով կանանց շրջանում արգանդի վզիկի քաղցկեղի հիվանդացության և մահացության կրճատմանը:

1. Կարգավորման նպատակը և բնույթը

2017 թվականի հունվարի 1-ի դրությամբ Իմունականխարգելման ազգային ծրագրի N 900013104022 արտաբյուջետային հաշվի մնացորդը կազմում է **31,986.04** հազար դրամ: 2017 թվականի hունիսին ԳԱՎԻ-ի կողմից դրամական միջոցների լրացուցիչ մուտք եղել է 178,000 ԱՄՆ դոլարի չափով կամ **84614.08** հազար դրամ, որը նախատեսված է մարդու պապիլոմավիրուսի պատվաստումների ներդրման համար: Հաշվի առնելով ԳԱՎԻ կազմակերպության համաձայնությունը (կցվում է) ՀՀ առողջապահության նախարարությունը ևս հաշվի առնելով Ծրագրերի իրականացման և Արտաբյուջետային միջոցների արդյունավետ կառավարման փորձը, նապատակահարմար է գտնում, որ սույն դրամաշնորհային ծրագիրն իրականացվի ՀՀ ԱՆ «Ակադեմիկոս Ս.Ավդալբեկյանի անվան առողջապահության ազգային ինստիտուտին» դրամաշնորհ հատկացնելու միջոցով:

2017 թվականի ընթացքում նախատեսվում է կատարել **49509.7** հազար դրամի ծախս, հիմք ընդունելով ԳԱՎԻ կազմակերպության կողմից հաստատված ծրագրի իրականացման միջոցառումների պլանը և ֆինանսավորման ուղղությունները:

|  |  |  |  |  |  |  |
| --- | --- | --- | --- | --- | --- | --- |
|  |  | **Մասնակիցների թիվը** | **չափի միավորը** | **Տևողություն** | **Միավորի գին, հազ դրամ** | **Գումար, հազ դրամ** |
| Համակարգող խմբի կազմավորում | Խումբ 1 | 10 | ամիս | 2 | 566 | 11,313.6 |
| Գիտելիքների գնահատում բուժաշխատողների շրջանում, այդ թվում՝ | Խումբ 2 |  |  |  | - | 7,906.2 |
| Գնահատողների վարձատրություն |  | 18 | ամիս | 1 | 200 | 3,593.7 |
| Գնահատողներ գործուղման ծախսեր, օրապահիկ, գիշերավարձ |  | 18 | օր | 30 | 8 | 4,312.5 |
| Հարցաթերթիկի տպագրություն, 500 Հարցաթերթիկ, յուրաքանչյուրը 20 էջ |  | 3240 |  | 20 | 0.01 | 713.0 |
| Հանրային իրազեկման միջոցառումներ, Աշխատանքային խմբի կազմավորում | Խումբ 3 | 7 | ամիս | 2 | 435 | 6,089.4 |
| Հասարակական կազմակերպությունների և մասնագիտական միավորումների հետ կլոր սեղանների կազմակերպում/քննարկումներ, աշխատանքային խմբի կազմավորում | Խումբ 4 | 7 | ամիս | 2 | 435 | 6,089.4 |
| Համացանցում իրազեկման, հանրակրթական դպրոցներում մանկավարժների, ծնողների շրջանում զրույցների կազմակերպում և իրականացում, աշխատանքային խմբի կազմավորում | Խումբ 5 | 8 | ամիս | 1 | 435 | 3,479.6 |
| Տեղեկատվական նյութերի մշակում և տեղադրում, աշխատանքային խմբի կազմավորում | Խումբ 6 | 12 | ամիս | 2 | 435 | 10,438.9 |
| Արգանդի վզիկի քաղցկեղի կանխարգելման ազգային պլանի մշակում /աշխատանքային խմբի կազմավորում, պլանի մշակում/ | Խումբ 7 | 8 | ամիս | 1 | 435 | 3,479.6 |
| ԸՆԴԱՄԵՆԸ |  |  |  |  |  | 49,509.7 |

1. Նախագծի մշակման գործընթացում ներգրավված ինստիտուտները և անձինք

Հայաստանի Հանրապետության կառավարության որոշման նախագիծը մշակվել է Հայաստանի Հանրապետության առողջապահության նախարարության մասնագետների կողմից:

6.Ակնկալվող արդյունք

Իրավական ակտի նախագծի ընդունման դեպքում հանրային իրազեկման, բուժաշխատողների մասնագիտական գիտելիքների շարունակական բարելավման և նրանց կողմից ձեռքբերված հմտությունների արդյունավետ կիրառման միջոցով կապահովվի Հայաստանի Հանրապետության Պատվաստումների ազգային օրացույցում, Հայաստանի Հանրապետությունում 13 տարեկան աղջիկների շրջանում մարդու պապիլոմավիրուսային վարակի դեմ պատվաստումների ներդրումը, ինչի միջոցով հնարավորություն կընձեռվի ամբողջական դարձնել արգանդի վզիկի քաղցկեղի դեմ պայքարի համալիր կանխարգելիչ միջոցառումները:

ՀՀ ԱՌՈՂՋԱՊԱՀՈՒԹՅԱՆ



ՆԱԽԱՐԱՐ`

ԼԵՎՈՆ ԱԼԹՈՒՆՅԱՆ